Tripelententen
Tripelententen er betegnelsen for et net af aftaler mellem henholdsvis Frankrig og Rusland (hvor der var tale om en egentlig militær alliance), indgået i 1892, Frankrig og Storbritannien (hvor der var tale om en løsere aftale eller ”forståelse” af fælles interesser i international politik), indgået i 1904, og Rusland og Storbritannien (en parallel til den britisk-franske ”forståelse”), indgået i 1907.
Samlet var disse aftaler et modsvar til tripelalliancen mellem Tyskland, Østrig-Ungarn og Italien, og det er forklaringen på det samtidige navn, selv om der ikke var tale om en forpligtende militær alliance mellem alle tre stormagter. En sådan kom først i stand med udbruddet af 1. Verdenskrig.